Agt van SA slaan af by die Amerikaanse Ope | Maroela Media
Louis Oosthuizen (Foto: skermskoot uit 2016 video)
Schwartzel is op die oomblik goed op dreef, ondanks sy gewrig wat in Maart beseer is toe 'n gholfbal hom getref het.
Benewens Schwartzel speel die wenner van die 1994- en 1997-toernooi, Ernie Els en ook Branden Grace, Louis Oosthuizen, Brandon Stone, George Coetzee, Thomas Aiken en Oliver Bekker van Suid-Afrika in die toernooi.
Bekker, Aiken, Coetzee en Stone moes in 'n kwalifiserende toernooi speel vir een van die net 15 plekke wat nog beskikbaar was.
Benewens Els, wat twee keer sukses geproe het, was Schwartzel in 2015 sewende. Branden Grace was, ook in 2015, gesamentlik vierde en in 2016 was hy gesamentlik vyfde.
Vir Louis Oosthuizen is dit 'n geval van amper maar nog nie stamper nie. Hy het ook in 2015 goed gevaar. Hy was gesamentlik tweede, net 'n enkele hou agter die wenner, Jordan Spieth.
Oosthuizen speel tans goeie gholf en het beslis 'n kans om onder die voorstes klaar te maak en selfs te wen.
Brandon Stone en Oliver Bekker maak hulle buiging in die toernooi.
♦ 'n Kenmerk van die Erin Hills-baan is dat daar nie bome is nie, maar die lang, dik gras in die ru-veld maak dit feitlik onmoontlik om 'n bal vandaar uit te speel. Aan die ander kant is die skoonveld wyer as die meeste gholfbane waar Majors gespeel word.
Die eerste van die 156 gholfspelers slaan om 12:45 (SA tyd) van twee bowwe af.
♦ Interessante groeperings om op die eerste twee dae dop te hou is Henrik Stenson, Charl Schwartzel en Louis Oosthuizen (afslaantyd 13:47); Martin Kaymer, Jordan Spieth en Dustin Johnson (8:35); en Jason Day, Justin Rose en Rory McIlroy (14:09).